વરદાનના સહારે કામરૂ દેશના મહાપ્રતાપી રાજા સુદક્ષિણને ભીમાસુરે જીતીને ડાકિનીવમાં કેદ કરીને રાખ્યો એકાંતવાસ દરમ્યાન રાજાએ ભગવાન શંકરનું પાર્થિવ લિંગ બનાવ્યું અને તેનું પૂજન કરવા લાગ્યો. ભીમાસુર અને અન્ય રાક્ષસોના ત્રાસથી વ્યાકૂળ બનીને સમગ્ર દેવગણ તથા ૠષિઓ ભગવાન શંકરને શરણે ગયા. ત્યારે મહાદેવજીએ કહ્યું કે "રાજા સુદક્ષિણને કહેજો કે મારૂં ભજન ખુબ કરે જેથી તમારૂં કાર્ય જલદી થશે અને દુષ્ટ ભીમાસૂરનો હું નાશ કરીશ." રાજા સુદક્ષિણને આ વાત બધાએ જણાવતા તેણે ખૂબ ભકિતભાવથી પુજન શરૂ કર્યું. ભીમાસુરને આ વાતની ખબર પડતાં તે ખુલ્લી તલવાર લઈને ધસી આવ્યો. ત્યારે ભકતના રક્ષણ માટે પાર્થિવ શિવલિંગમાંથી શંકરજી પ્રગટ થયા અને ભીષણ યુદ્ધને અંતે મહાદેવજીએ પોતાનું ત્રીજું લોચન ખોલીને ભીમાસૂર ઉપરાંત અન્ય રાક્ષસોને બાળીને ભસ્મ કરી નાંખ્યા. ત્યારબાદ મહારાજા સૂદક્ષિણની પ્રાર્થનાથી પ્રસન્ન થઈને કૈલાસ પતિ અહીં જયોર્તિલિંગ રૂપે સ્થિત થયા. આમ આ જયોર્તિલિંગ "ભીમશંકર"ના નામથી પૂજાય છે.